Viborg: En enkelt køretur på Århusvej ved Rindsholm er kommet til at koste en ung mand fra Aarhus en ubetinget fængselsstraf på 20 dage, en bøde på 6000 kroner og en frakendelse af kørekortet i et halvt år.

Mandens forbrydelse?

Jo, han blev taget i at køre mere end 131 kilometer i timen i en zone, hvor han højst måtte køre 70. Og som om det ikke var nok, så forsøgte han tilmed at bestikke færdselsbetjenten, som anholdt ham, til ikke at sigte ham for overtrædelsen. Og så blev han i øvrigt taget i at køre frem i et kryds uden at standse, selvom der var en fuldt optrukket linje på vejen og et stopskilt.

Forseelsen skete 11. januar i år, og manden, som er 24 år gammel, har altså netop fået sin dom ved Retten i Viborg.